Diari Oficial de la Generalitat Valenciana


Sumari del DOGV 5544, del 28-06-2007 (2007/8572)

ORDE de 15 de juny de 2007, conjunta de la Conselleria de Cultura, Educació i Esport i de la Conselleria de Territori i Habitatge, per la qual es convoca la selecció de projectes d'educació ambiental, a l'efecte d'ajudar a finançar-los en els centres docents públics i de subvencionar-los en els centres privats concertats de la Comunitat Valenciana que impartixen ensenyaments no universitaris.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5544

Data del DOGV
:   28-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/8572


Data del document
:   15-06-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * educació cívica
    * centre d'ensenyament
    * suport econòmic
    * política de medi ambient
    * ajuda pública

ORDE de 15 de juny de 2007, conjunta de la Conselleria de Cultura, Educació i Esport i de la Conselleria de Territori i Habitatge, per la qual es convoca la selecció de projectes d'educació ambiental, a l'efecte d'ajudar a finançar-los en els centres docents públics i de subvencionar-los en els centres privats concertats de la Comunitat Valenciana que impartixen ensenyaments no universitaris. [2007/8572]
La Llei Orgànica 2/2006, de 3 de maig, d'Educació, en l'article 1. c) enumera, entre els principis en què s'inspira el sistema educatiu espanyol, la transmissió i la posada en pràctica de valors que afavorisquen la llibertat personal, la responsabilitat, la ciutadania democràtica, la solidaritat, la tolerància, la igualtat, el respecte i la justícia, així com els que ajuden a superar qualsevol tipus de discriminació. I, l'article 2.1, e), establix que el sistema educatiu espanyol s'orientarà a la consecució, entre altres, dels fins següents: la formació per a la pau, el respecte als drets humans, la vida en comú, la cohesió social, la cooperació i solidaritat entre els pobles, així com l'adquisició de valors que propicien el respecte pels sers vius i el medi ambient, i, en particular, pel valor dels espais forestals i el desenrotllament sostenible.
A Estocolm, es va acordar la necessitat urgent de respondre al problema del deteriorament ambiental. En la Conferència de les Nacions Unides sobre el Medi Ambient i el Desenrotllament, celebrada a Rio de Janeiro en 1992 (Cimera de la Terra), es va acordar que la protecció del medi ambient i el desenrotllament social i econòmic són fonamentals per a un desenrotllament sostenible. La Declaració de Rio i la seua Agenda 21 contenen els principis fonamentals i el programa d'acció per a assolir un desenrotllament sostenible.
La Cimera Mundial sobre Desenrotllament Sostenible, celebrada a Johannesburg en 2002, reafirma la seua adhesió als principis de la Conferència de Rio i a la plena aplicació de l'Agenda 21, a través de la seua Declaració i del seu Pla d'Implementació. La Cimera es compromet a construir una societat global humana, equitativa i coneixedora de la necessitat de la dignitat humana per a tots. Així mateix, promourà la integració dels tres components del desenrotllament sostenible, és a dir, el creixement econòmic, el desenrotllament social i la protecció del medi ambient.
Des de la publicació en 1987 del document El nostre futur comú, elaborat per la Comissió Mundial per al Desenrotllament i el Medi Ambient, el desenrotllament sostenible s'entén com el desenrotllament que satisfà les necessitats de la generació present sense comprometre la capacitat de les generacions futures per a satisfer les seues pròpies necessitats.
L'educació per a la sostenibilitat tracta de posar en joc diverses estratègies per a resoldre els problemes ambientals, l'aclariment de valors i la participació en accions de millora en el si de la comunitat.
Ja la Cimera de la Terra i la seua Agenda 21 dóna un protagonisme especial als xiquets i als jóvens en relació amb el desenrotllament sostenible, insistint en el fet que la col·laboració de l'educació cap a un desenrotllament sostenible és un dels pilars bàsics d'este nou programa: «Tant l'educació acadèmica com la no acadèmica són indispensables per a modificar les actituds de les persones, de manera que tinguen la capacitat d'avaluar els problemes del desenrotllament sostenible i abordar-los. L'educació és igualment fonamental per a adquirir consciència, valors i actituds, tècniques i comportaments ecològics i ètics concordes amb el desenrotllament sostenible i que afavorisquen la participació pública efectiva en el procés d'adopció de decisions».
El Libro Blanco de la Educación Ambiental en España (1999) concep l'educació ambiental com una educació per a l'acció, que «actua ampliant els nostres coneixements i la nostra consciència sobre els impactes de l'activitat humana en el medi, però amb l'objectiu últim de millorar les nostres capacitats per a contribuir a la solució dels problemes».
El Libro Blanco mateix proposa com a objectiu marc garantir la presència real en el sistema educatiu d'un model d'educació ambiental integrat, global, permanent i emmarcat en l'educació en valors.
El centre docent com a institució, en virtut de la seua autonomia pedagògica i organitzativa, s'ha d'ocupar de l'educació ambiental de tot el seu alumnat. Per a això, pot aprofitar la ressonància de celebracions com les proclamades per l'Assemblea de les Nacions Unides: el Decenni de l'Educació per a la Sostenibilitat (2005-2014) o el Decenni d'Aigua per a la vida (2005-2015).
Per tot això, la conselleria de Cultura, Educació i Esport i la conselleria de Territori i Habitatge es proposen consolidar, a la Comunitat Valenciana, una xarxa de centres docents sostenibles que incloguen en el seu projecte educatiu l'educació per a la sostenibilitat, com un compromís de tota la comunitat educativa per la innovació i la millora de l'educació, que puga servir també per a transformar el seu entorn i ajudar a construir una societat sustentable.
En conseqüència, esta convocatòria pretén facilitar la realització de projectes d'educació ambiental que brinden als centres docents, a l'alumnat i al professorat, la possibilitat de descobrir i valorar el patrimoni natural, social i cultural de les terres valencianes, dins del context històric, social i lingüístic propi, així com els recursos i l'assessorament institucional del Centre d'Educació Ambiental de la Comunitat Valenciana, dels centres de visitants (CV) dels espais protegits, dels centres de formació, innovació i recursos educatius (CEFIRE) i dels centres d'educació ambiental a estos adscrits, així com de la Inspecció d'Educació.
Per això, i fent ús de les atribucions conferides per l'article 28 de la Llei 5/1983, de 30 de desembre, del Consell,
ORDENEM
Primer. Convocatòria
Es convoca la selecció de projectes d'educació ambiental, a l'efecte d'ajudar a finançar-los en els centres docents públics i de subvencionar-los en els centres privats concertats de la Comunitat Valenciana que impartixen ensenyaments no universitàries. Així mateix, s'aproven les bases generals reguladores de la convocatòria, que figuren en l'annex I; les modalitats de projectes, que figuren en els annexos II i III; els models de sol·licitud, de certificat del consell escolar i de pressupost, que figuren en l'annex VI; així com el guió de la memòria, que figura com a annex VII.
Segon. Finançament
Les ajudes per al finançament i les subvencions concedides tindran la finalitat de sufragar parcialment les despeses de funcionament que genere, al centre docent, la realització dels projectes d'educació ambiental. En tot cas, la quantitat concedida no podrà excedir el total de les despeses generades al centre per la realització dels projectes.
La realització de les activitats previstes en els projectes d'educació ambiental es finançarà a càrrec dels capítols i les línies del pressupost de la conselleria de Cultura, Educació i Esport de la Generalitat per a l'exercici 2007. L'import global màxim destinat per la conselleria al finançament del conjunt dels projectes seleccionats serà de:
a) 150.253 euros, per als projectes dels centres docents públics, que s'atorgaran a càrrec del capítol 2 del programa 421.30.
b) 44.000 euros, per als projectes dels centres docents privats concertats, que s'atorgaran a càrrec del capítol 4 del programa 421.30 de la línia de subvenció T2144000.
DISPOSICIONS FINALS
Primera
Es delega en la Direcció General d'Ensenyament i en la Direcció General de Qualitat Ambiental la facultat de resoldre, conjuntament, la concessió de les ajudes i subvencions que regula esta orde, i se les autoritza a adoptar les mesures que siguen necessàries per al seu compliment i desenrotllament, i a resoldre totes les incidències que es plantegen en la seua interpretació i execució.
Segona
Esta orde tindrà efecte des del dia en què es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i els 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda pels centres privats concertats potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant dels consellers de Cultura, Educació i Esport i de Territori i Habitatge, en el termini d'un mes a comptar des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
València, 15 de juny de 2007
El conseller de Cultura, Educació i Esport,
ALEJANDRO FONT DE MORA TURÓN
El conseller de Territori i Habitatge,
ESTEBAN GONZÁLEZ PONS
ANNEX I
Bases generals reguladores de la convocatòria
de projectes d'educació ambiental
1. Objectius
Potenciar la formació de la comunitat educativa en educació ambiental.
Facilitar el coneixement del patrimoni socioambiental de la Comunitat Valenciana, així com fomentar comportaments respectuosos i compromesos amb la seua conservació.
Promoure la consolidació d'una xarxa de centres docents que realitzen projectes d'educació per a la sostenibilitat.
Proporcionar ajudes i subvencions per a desenrotllar projectes innovadors d'educació ambiental.
2. Modalitats de participació
2.1. Els centres docents públics i privats concertats que desitgen participar en esta convocatòria presentaran projectes que promocionen els valors ambientals i donen resposta als interrogants que sorgixen de l'entorn. Els dits projectes seran conseqüents amb les finalitats i intencions incloses en el projecte educatiu d'un centre que es considera sostenible.
2.2. Els projectes podran ser d'alguna de les modalitats següents:
2.2.1. Modalitat A: projectes d'educació ambiental vinculats al coneixement del medi natural de la Comunitat Valenciana, a la sensibilització sobre la seua fragilitat i al foment de comportaments respectuosos i compromesos amb la conservació del nostre patrimoni socioambiental. Estos projectes es desenrotllaran al Centre d'Educació Ambiental de la Comunitat Valenciana, així com als centres de visitants (CV) dels espais naturals protegits de la Comunitat Valenciana que figuren en l'annex II.
2.2.2. Modalitat B: projectes d'educació ambiental propis d'un centre docent sostenible, que es desenrotllaran segons el que s'indica en l'annex III. Estos projectes es podran desenrotllar al centre mateix; als centres d'educació ambiental (CEA) adscrits als CEFIRE, que figuren en l'annex IV; als equipaments de la conselleria d'Infraestructures i Transport (estacions depuradores d'aigües residuals), que figuren en l'annex V, o en altres equipaments.
3. Forma de participació.
3.1. Els projectes podran ser elaborats pel claustre de professors, els departaments, els equips de cicle o nivell, o pel professorat amb destinació en un o en uns quants centres docents
3.2. El màxim de projectes que podrà presentar cada centre dependrà de les unitats que tinga: un màxim de 3 projectes, centres de 21 unitats o més; 2 projectes, centres entre 20 i 9 unitats; 1 projecte, centres de 8 unitats o menys. Quan un centre presente diversos projectes, en la sol·licitud farà constar l'orde de preferència dels projectes per als quals sol·licita l'ajuda o la subvenció.
4. Sol·licituds i documentació
4.1. Sol·licituds
Els centres docents emplenaran el model de sol·licitud que figura en l'annex VI-A.
4.2. Documentació que s'adjuntarà a la sol·licitud:
a) Projecte elaborat seguint les orientacions que figuren en l'annex corresponent a cada una de les modalitats.
b) Certificat de l'aprovació del consell escolar del centre o dels centres on es desenrotllarà el projecte, o de l'òrgan competent corresponent, segons el model que figura en l'annex VI-B.
c) Pressupost, per cada projecte presentat, detallat per conceptes, segons el model que figura en l'annex VI-C.
d) Així mateix, els centres docents privats concertats, abans de finalitzar el termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE 18.11.2003). Hauran d'acreditar els dits requisits per mitjà de declaració de no estar incursos en prohibició per a ser beneficiaris de subvencions, tal com preveu l'article 13.7 de la dita Llei. Per a això, podran utilitzar el model que figura en l'annex VIII.
5. Presentació i termini
5.1. Les sol·licituds, acompanyades de la documentació corresponent, aniran dirigides al director o a la directora territorial de Cultura, Educació i Esport, i es podran presentar en el registre de les direccions territorials de Cultura, Educació i Esport o per qualsevol altra manera de les establides per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,
5.2. El termini de presentació finalitzarà el 21 de setembre de 2007.
5.3. Les direccions territorials de Cultura, Educació i Esport remetran les sol·licituds acompanyades de la documentació corresponent al Servici d'Innovació Educativa i Atenció a la Diversitat de la Direcció General d'Ensenyament, que en serà l'òrgan instructor.
6. Ajudes i subvencions
6.1. En la modalitat A, es destinarà un màxim de 60.000 euros per als centres públics, i de 17.000 euros, per als centres privats concertats. En la modalitat B, les dotacions màximes seran, respectivament, de 90.253 euros i de 27.000 euros.
6.2. L'import màxim de l'ajuda o la subvenció que es podrà concedir a un mateix projecte seleccionat serà:
- 1.000 euros per als projectes de la modalitat A
- 2.000 euros per als projectes de la modalitat B.
6.3. Les quantitats no adjudicades a una modalitat es podran destinar a ajudes o subvencions a projectes corresponents a l'altra modalitat.
6.4. L'ajuda o la subvenció concedida es destinarà al finançament de les despeses següents derivades de l'execució del projecte: ús d'equipaments d'educació ambiental, manutenció, allotjament, desplaçaments, material fungible, bibliografia, reprografia i treballs especialitzats.
7. Comissió de selecció
7.1. El Servici d'Innovació Educativa i Atenció a la Diversitat, com a òrgan instructor, facilitarà els projectes presentats perquè siguen examinats i avaluats per una comissió constituïda per:
- President: el director general d'Ensenyament o la persona en qui delegue.
- Vocals:
La persona titular de cada una de les subdireccions territorials d'Educació o la persona designada a este efecte pel director o la directora territorial corresponent.
Un inspector o inspectora d'Educació designat per cada una de les direccions territorials de Cultura, Educació i Esport.
Dos funcionaris o funcionàries de la Direcció General de Qualitat Ambiental, designats pel seu director general.
Tres assessores o assessors del CEFIRE, designats pel director general d'Ensenyament.
Una funcionària o un funcionari designat pel director general d'Ensenyament, com a secretari.
7.2. La comissió podrà dotar-se de l'assessorament d'aquells tècnics que considere oportú per a completar la valoració dels projectes.
7.3. El funcionament de la comissió s'ajustarà al que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua nova redacció establida per la Llei 4/1999, de 13 de gener.
8. Criteris de selecció
Els projectes presentats seran seleccionats, a l'efecte de realitzar la corresponent proposta d'assignació econòmica, aplicant els criteris següents:
8.1. Criteris de qualitat per les aportacions innovadores en el projecte proposat (fins a 8 punts):
- Justificació del projecte: actitud ambiental del centre en coherència amb el tractament transversal de l'educació en valors, reflectida en el seu projecte educatiu i en el corresponent projecte curricular (fins a 1 punt)
- Viabilitat dels objectius per a donar resposta als interrogants que sorgixen de l'entorn (fins a 1 punt)
- Adequació dels continguts als objectius plantejats (fins a 1 punt)
- Adequació de les activitats programades (fins a 1 punt)
- Metodologia i calendari de treball per a desenrotllar el projecte (fins a 1 punt)
- Sistema d'avaluació previst (fins a 1 punt)
- Sistema proposat per a la difusió dels resultats obtinguts (fins a 1 punt)
- Participació directa del professorat i de l'alumnat (fins a 1 punt)
8.2. Criteris addicionals:
- Col·laboració dels diferents membres de la comunitat educativa i de diverses institucions; s'ha d'especificar en què consistix (fins a 1 punt)
- Centres que tinguen autoritzades actuacions o programes de compensació educativa, segons les resolucions: de 14 de juliol de 2006 (DOGV 26.07.2006), i la seua correcció d'errors (DOGV 15.09.2006); de 10 d'octubre de 2006 (DOGV 23.10.2006); de 10 de gener de 2007 (DOCV 24.01.2007), i de 9 de febrer de 2007 (DOCV 05.02.2007) (1 punt).
A més, en la modalitat B:
- Projectes que es desenrotllen en els centres d'educació ambiental adscrits als CEFIRE (fins a 2 punts)
- Projectes que facen ús d'equipaments de la conselleria d'Infraestructures i Transport (estacions depuradores d'aigües residuals) (fins a 2 punts)
- Projectes relacionats amb programes institucionals (fins a 1 punt)
- Projectes que facen ús d'equipaments de les diputacions, els ajuntaments o les mancomunitats de la Comunitat Valenciana (fins a 1 punt)
8.3. Perquè un projecte puga ser seleccionat i rebre ajuda o subvenció, haurà d'obtindre un mínim de 5 punts en l'apartat 1 de la present base (criteris de qualitat). Els criteris addicionals serviran per a ordenar els projectes que hagen obtingut una mateixa puntuació en l'aplicació dels criteris de qualitat.
9. Resolució de la convocatòria
9.1. Proposta provisional:
a) La Comissió de Selecció, en funció de la puntuació obtinguda, elaborarà la relació provisional de projectes seleccionats, on farà constar les assignacions econòmiques adjudicades a cada projecte, i que es farà pública en els taulers d'anuncis de la conselleria de Cultura, Educació i Esport i de la conselleria de Territori i Vivenda, i de les seues respectives direccions territorials.
b) Hi haurà un termini de 5 dies hàbils per a efectuar-hi al·legacions davant de la Comissió de Selecció, que les estudiarà i en farà la proposta definitiva a la Direcció General d'Ensenyament i a la Direcció General de Qualitat Ambiental, a través del Servici d'Innovació Educativa i Atenció a la Diversitat.
9.2. Resolució definitiva:
a) Una vegada realitzat el procés de selecció, la dita Comissió, a través del Servici d'Innovació Educativa i Atenció a la Diversitat, elevarà la proposta definitiva a la Direcció General d'Ensenyament i a la Direcció General de Qualitat Ambiental, que dictaran conjuntament la resolució definitiva de la convocatòria, en la qual constaran les quantitats assignades a cada projecte. Esta resolució serà publicada en el Diari Oficial de la Comunitat Valenciana.
b) D'acord amb el que establix l'article 42.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la sol·licitud és de 6 mesos a comptar des de la data en que entra en vigor esta convocatòria.
c) Els centres docents privats concertats, quan la subvenció siga superior a 1.800 euros, en el moment d'atorgar-la, hauran de presentar la certificació actualitzada d'estar al corrent de les obligacions tributàries i, si és el cas, amb la Seguretat Social, expedida per l'Agència de l'administració Ttributària i per la Seguretat social, segons el que disposa l'Orde de 30 de maig de 1996, de la conselleria d'Economia i Hisenda (DOGV de 21.06.1996). En cas de no estar obligats a prestar les declaracions o els documents de què es tracte, s'acreditarà esta circumstància per mitjà de declaració de no estar incurs en prohibició per a ser beneficiari de subvencions.
L'efecte que produiria el silenci administratiu, si transcorre el dit termini sense que s'haja dictat i publicat la resolució corresponent, és la desestimació de la sol·licitud.ç
10. Seguiment i avaluació dels projectes. Certificació
10.1. Els centres docents que desenrotllen projectes de la modalitat B elaboraran una memòria per cada projecte seleccionat, seguint el model que figura en l'annex VII. La dita memòria serà presentada en el Centre de Formació, Innovació i Recursos Educatius (CEFIRE) corresponent, abans de l'1 de juliol de l'any 2008.
10.2. Perquè es puguen acreditar les hores de formació del professorat participant en qualsevol projecte, les activitats corresponents al seu desenrotllament hauran d'estar previstes en algunes de les modalitats de formació permanent, d'acord amb el que establix l'apartat quint de l'Orde de 9 de juny de 1994, de la conselleria d'Educació i Ciència, per la qual es regula la convocatòria, el reconeixement, la certificació i el registre de les activitats de formació permanent del professorat que impartix ensenyaments de règim general no universitari i de règim especial a la Comunitat Valenciana (DOGV 17.08.1994). Així mateix, podran acreditar-se a través dels consells escolars dels centres docents, d'acord amb el que disposa l'apartat octau de l'Orde de 10 de juny de 1994, de la conselleria d'Educació i Ciència (DOGV 17.08.1994).
11. Obligacions dels centres seleccionats
Sense perjuí de les obligacions prescrites en els articles 14 i 31.4 de la Llei 38/2003, de 17 de novembre, General de Subvencions (BOE 18.11.2003), l'acceptació de la realització dels projectes i la percepció de les ajudes o les subvencions per part dels centres implica, en particular, els compromisos següents:
11.1. Realització del projecte d'educació ambiental.
11.2. Presentació de la memòria del projecte, a què fa referència la base deu, en el cas de la modalitat B.
11.3. Assistència del professorat implicat en el projecte a les jornades de formació i de seguiment que, si és el cas, es convoquen.
11.4. Justificació econòmica de la quantitat ingressada als centres públics o de les subvencions rebudes pels centres privats concertats, segons que s'indica en la base dotze.
11.5. Facilitar l'accés a la informació requerida en les actuacions de seguiment del projecte, que realitzen la conselleria de Cultura, Educació i Esport i la conselleria de Territori i Vivenda.
11.6. La percepció de les subvencions per part dels centres privats concertats estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003). Per això hauran d'acreditar, amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries i amb la Seguretat Social.
11.7. L'incompliment de les obligacions per part dels centres que reben les subvencions o les ajudes donarà lloc a l'exigència de les responsabilitats o les sancions que hi corresponguen, d'acord amb la legislació vigent.
12. Percepció i justificació de les ajudes o subvencions
12.1. Els centres públics rebran la quantitat adjudicada en ser acceptada expressament la realització del projecte d'educació ambiental a través d'escrit de la direcció del centre a la Direcció General d'Ensenyament. El lliurament de la dita quantitat s'efectuarà per mitjà d'ordes de pagament en ferm, a proposta de la conselleria de Cultura, Educació i Esport, i a càrrec del pressupost anual d'aquella, com disposa l'article 10 de la Llei 11/2006, de 27 de desembre (DOGV 29.12.2006), de Pressupostos de la Generalitat, per a l'exercici 2007.
Donat el seu caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-se clarament els ingressos i les despeses que es produïsquen per raó d'esta convocatòria. Així mateix, s'adjuntarà la justificació de l'import de la quantitat concedida, a la justificació anual que han d'efectuar, segons que disposa l'Orde de 18 de maig de 1995, de la conselleria de Cultura, Educació i Ciència (DOGV núm. 2.526).
La justificació de la subvenció per part dels centres privats concertats s'haurà d'efectuar en la manera prevista en l'article 30 de la Llei General de Subvencions, açò és, s'efectuarà per mitjà del corresponent compte justificatiu en què s'haurà d'incloure la declaració de les activitats realitzades que han sigut finançades amb la subvenció i el seu cost, amb el desglossament de cada una de les despeses realitzades. Les despeses s'acreditaran per mitjà de factures i de la resta de documents de valor probatori equivalent, amb validesa juridicomercantil o amb eficàcia administrativa. L'acreditació de les despeses també podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari. En tot cas, es tindrà en compte el que disposa l'article 31 de la Llei General de Subvencions sobre despeses subvencionables.
Quan les activitats hagen sigut finançades, a més de amb la subvenció, amb fons propis o altres subvencions o recursos, haurà d'acreditar-se l'import en la justificació, la procedència i l'aplicació dels dits fons a les activitats subvencionades.
Els centres docents concertats remetran la documentació corresponent, original o fotocòpia compulsada, a la Direcció General d'Ensenyament, Servici d'Innovació Educativa i Atenció a la Diversitat, d'acord amb el que establix l'article 30.2 de la Llei 38/2003, de 17 de novembre, General de Subvencions (BOE 18.11.2003).
Toda alteració de les condicions tingudes en compte per a la concessió de les subvencions i, en tot cas, l'obtenció concurrent d'altres aportacions podrà donar lloc a la modificació de la resolució de concessió, de manera que en cap cas l'import de les subvencions a què es referixen els articles 3 i 19.4 de la Llei General de Subvencions podrà ser de tal quantia que, aïlladament o sumat a altres subvencions o recursos, supere el cost de l'activitat a desenrotllar pel beneficiari.
Quan en l'exercici de les funcions d'inspecció o de control es deduïsquen indicis de la incorrecta obtenció, gaudi o destinació de la subvenció o l'ajuda percebuda, els agents encarregats de la seua realització podran acordar la retenció de les factures, els documents equivalents o substitutius, i de qualsevol altre document relatiu a les operacions en què tals indicis es manifesten.
12.2. L'escrit d'acceptació i els documents justificatius a què fa referència el punt 1 d'esta base es podran presentar en els registres de les direccions territorials de Cultura, Educació i Esport o per mitjà de qualsevol de les altres maneres establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini de presentació dels dits documents serà de 20 dies hàbils comptats a partir de l'endemà de la publicació de la resolució definitiva en el Diari Oficial de la Comunitat Valenciana.
ANNEX II
Convocatoria de projectes d'educació ambiental
Modalidad A
Per a desenrotllar els projectes d'esta modalitat és necessària l'assistència del responsable del grup, que hi farà la visita després d'una reunió prèvia amb el personal assignat del CEA de la Comunitat Valenciana (Sagunt) o del centre de visitants de l'espai natural corresponent. En esta reunió es planificaran les activitats a realitzar en funció dels objectius de la visita, de l'interés per algun tema concret, del temps disponible, del nombre de membres del grup, del nivell educatiu de l'alumnat, etc. Així mateix, es concretarà la metodologia que s'utilitzarà durant l'activitat i s'entregarà el material que millor s'ajuste a l'activitat. La reunió tindrà lloc a les dependències que s'establisquen en una conversació telefònica prèvia.
I. Centre d'Educació Ambiental de la Comunitat Valenciana.
Situat a l'Alqueria dels Frares (Sagunt). És un centre de caràcter autonòmic, que oferix una visió integrada del medi ambient a la Comunitat Valenciana en dos aspectes fonamentals: la interacció de la societat amb el seu entorn, (configurant així el patrimoni socioambiental de la Comunitat Valenciana) i la gestió dels distints factors ambientals (aigua, atmosfera, sòl, residus, espais naturals, biodiversitat, energia, etc.).
Per a l'elaboració de projectes que utilitzen este equipament, el CEA de la Comunitat Valenciana oferix als centres docents els recursos següents:
1. L'entorn immediat, que resumix les característiques fonamentals del territori de la Comunitat Valenciana: litoral, serra, zona agrícola, urbana i industrial, patrimoni historicocultural, zona humida, etc.
2. L'edifici-seu del Centre d'Educació Ambiental: una alqueria del segle xvii, rehabilitada, amb la seua estructura original i els elements singulars propis d'estes vivendes rurals (pati, pou, aljub, forn, cuina, etc.).
3. Exposició interactiva, exposició sobre energies renovables, centre de documentació, laboratori, etc.
4. Planta d'energia solar fotovoltaica, que permet tant un estalvi significatiu en el consum d'energia, com la seua utilització amb fins demostratius.
5. Hort històric: hort-jardí que permet conéixer la història de l'agricultura valenciana, a manera d'exemple de la interacció de la societat amb el seu entorn, a través d'un recorregut per l'hort romà, l'hort àrab, l'hort del descobriment i l'hort actual.
6. Jardí dels paisatges mediterranis. Resumix els paisatges presents al litoral de la Comunitat Valenciana, combinant els paisatges naturals (aiguamolls, pinedes, matolls, dunes, etc.) amb els paisatges culturals (oliverars, palmerars, etc.).
Per a més informació sobre el Centre d'Educació Ambiental de la Comunitat Valenciana (Sagunt), es pot consultar la pàgina http://www.cth.gva.es,
II. Centres de visitants dels espais protegits de la Comunitat Valenciana
Per a la preparació de projectes que utilitzen estos equipaments, és convenient consultar el dossier d'activitats oferit pel Programa de Divulgació, Interpretació del Patrimoni i Educació Ambiental dels Espais Naturals de la Comunitat Valenciana. En el dossier d'activitats per a escolars, que es pot descarregar de la pàgina web de la Generalitat (http://parquesnaturales.gva.es), es descriuen les activitats que oferix cada espai natural en el programa, com també la informació sobre el nivell educatiu de l'alumnat que pot realitzar l'activitat, la duració, el nombre d'alumnes, els objectius conceptuals, la descripció de l'activitat, el material necessari, el lloc on es realitza, l'adequació per a persones amb mobilitat reduïda, i altres recomanacions. Així mateix, es pot contactar directament amb el personal assignat a este programa, amb caràcter previ a la redacció del projecte, per a rebre una informació més precisa sobre les activitats que s'hi poden realitzar.
Els centres docents adjuntaran a la sol·licitud un projecte d'educació ambiental elaborat d'acord amb el guió següent:
1. Centre sol·licitat:
Centre d'Educació Ambiental de la Comunitat Valenciana (Sagunt):
Centre de Visitants: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Participants:
Centre docent: \_\_\_\_\_\_\_\_\_\_\_\_\_\_\_\_\_ Codi: \_\_\_\_\_\_\_\_\_\_
Alumnat (nombre): \_\_\_\_\_\_\_\_\_\_\_\_\_\_\_\_\_\_\_\_\_\_\_\_
Professorat (nombre): \_\_\_\_\_\_\_\_\_\_\_\_\_
Altres sectors de la comunitat educativa: \_\_\_\_\_\_\_
Institucions col·laboradores: \_\_\_\_\_\_\_\_\_\_\_\_\_\_\_\_
Plantejament del projecte:
Justificació: actitud ambiental del centre en coherència amb el tractament transversal de l'educació en valors, reflectida en el seu projecte educatiu i en el corresponent projecte curricular.
Objectius de millora que es proposen per a donar resposta als interrogants que sorgixen de l'entorn.
Continguts i activitats per a assolir els objectius proposats.
Metodologia i recursos previstos.
Desenrotllament del projecte; indicant-hi fases i calendari.
Sistema previst per a l'avaluació del projecte i la difusió dels resultats obtinguts.
ANNEX III
Convocatòria de projectes d'educació ambiental
Modalidad B
I. El centre docent és el marc idoni perquè l'alumnat faça seus els valors ambientals i desenrotlle actituds i conductes sostenibles cap al seu entorn.
Per a això, el centre ha de construir àmbits d'experiències i aprenentatges que resulten coherents amb els principis de l'educació ambiental i permeten la construcció en l'alumnat dels corresponents valors, actituds i procediments. En conseqüència, el seu projecte educatiu i els altres documents curriculars i organitzatius han de reflectir els aspectes necessaris per a convertir el centre docent en un centre sostenible.
Esta modalitat de la convocatòria pretén incentivar que els centres docents desenrotllen projectes propis d'educació ambiental en coherència amb el seu projecte educatiu de centre sostenible.
L'Agenda 21 escolar, l'ecoauditoria escolar, la resolució de problemes o la carta del medi ambient del centre, són metodologies que poden ajudar a desenrotllar estos projectes i a aconseguir centres docents sostenibles.
L'ecoauditoria escolar és un procés que pretén fer comprendre, a tots els integrants de la comunitat educativa, que els nostres estils de vida, hàbits de consum i comportaments generen un impacte en el medi ambient. Per mitjà de l'aplicació d'un mètode sistemàtic d'estudi ambiental del centre, que consistix en l'avaluació de la gestió ambiental del centre i la consegüent proposta i implantació de mesures per a millorar-la, afavorir la seua relació amb l'entorn més immediat i potenciar els hàbits i el compromís ambiental de tota la comunitat educativa. Les conselleries de Territori i Vivenda i de Cultura, Educació i Esports han publicat un manual de suport al professorat per a la implantació de l'ecoauditoria escolar. Este manual pot, així mateix, descarregar-se en format pdf de la pàgina web de la conselleria de Territori i Vivenda (http://www.cth.gva.es).
Els projectes que desenrotlle un centre que es propose ser sostenible inclouran els objectius següents:
1. Promoure la sensibilització, la implicació i el compromís del professorat, de l'alumnat i de tota la comunitat educativa en l'educació ambiental.
2. Millorar la pràctica ambiental del centre, per mitjà de la reducció del consum de recursos (paper, aigua, energia, etc.) i de la producció de residus.
3. Millorar el clima del centre en l'àmbit de les relacions humanes, en el dels processos d'ensenyament-aprenentatge i dels recursos didàctics.
4. Potenciar, si és el cas, la participació de la comunitat educativa en l'Agenda 21 local.
II. Els centres docents adjuntaran a la sol·licitud un projecte d'educació ambiental d'acord amb el guió següent:
1. Títol: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Participants:
Centre docent: \_\_\_\_\_\_\_\_\_\_\_\_\_\_\_ Codi: \_\_\_\_\_\_\_\_\_\_\_\_
Alumnat (nombre): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Professorat (nombre): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Altres sectors de la comunitat educativa: \_\_\_\_\_\_\_\_\_\_\_
Institucions col·laboradores:\_\_\_\_\_\_\_\_\_\_\_\_\_\_\_\_\_\_\_\_\_\_\_
3.El projecte es desenrotllarà a:
3.1. El propi centre docent ( )
3.2. El CEA\_\_\_\_\_\_\_\_\_\_\_\_\_\_\_\_\_\_\_\_\_ (Annex IV)
3.3. L'equipament de la conselleria d'Infraestructures i Transport (Estació Depuradora d'Aigües Residuals) \_\_\_\_\_\_\_\_\_\_\_\_\_\_\_\_\_\_\_\_ (Annex V)
3.4. Altres equipaments (especifique'ls) \_\_\_\_\_\_\_\_\_\_\_\_\_\_\_\_
4. Plantejament del projecte:
Justificació: actitud ambiental del centre en coherència amb el tractament transversal de l'educació en valors, reflectida en el seu projecte educatiu i en el corresponent projecte curricular.
Objectius de millora que es proposen per a donar resposta als interrogants que sorgixen de l'entorn.
Continguts i activitats per a assolir els objectius proposats.
Metodologia i recursos previstos.
Desenrotllament del projecte; indicant-hi les fases i el calendari.
Sistema previst per a l'avaluació del projecte i la difusió dels resultats obtinguts.
ANNEX IV
Convocatòria de projectes d'educació ambiental
Centres d'Educació Ambiental (CEA) adscrits als CEFIRE:
1. CEA Racó de'l'Olla (El Saler-València): Estudi del parc natural. Els seus ecosistemes (albufera, marjal, dunes, mallades i platja). Usos i problemàtiques ambientals.
2. CEA El Termet (Vila-real): Riu Millars (aprofitament d'aigües, curs baix). Ecosistema urbà. Estudi de la Serra d'Espadà.
3. CEA Aula de la Mar (Benicàssim): L'equilibri ambiental al litoral. Explotació i utilització dels recursos marins. Les problemàtiques mediambientals de les zones costaneres. Turisme i medi ambient.
4. CEA Benacantil (Alacant): muntanya urbana, ecosistema de l'espai i relació amb la ciutat.
5. CEA Almafrà (Benidorm): Ecosistema urbà. Turisme i medi ambient. L'aigua.
6. CEA Hort de Trénor (Torrent): Proposta botànica. Impactes ambientals en l'entorn de l'Hort de Trénor.
7. CEA La Casella-Murta (Alzira): El bosc mediterrani. L'equilibri ambiental. Coneixement del medi natural.
8. CEA Casa de la Natura (Gandia): Riu Serpis. Ecosistema urbà. Agricultura biològica. Problemàtiques mediambientals.
ANNEX V
Convocatòria de projectes d'educació ambiental
Equipaments de la conselleria d'Infraestructures i Transport
(Estacions depuradores d'aigües residuals)
Província d'Alacant:
Alcoi
Dénia-Ondara-Pedreguer
Font de la Pedra
Guardamar del Segura
Ibi
La Vila Joiosa
Província de Castelló:
Almassora
Onda-Betxí-Vila-real
Segorbe
Província de València:
Camp de Túria 1
Camp de Túria 2
Gandia-la Safor
Ontinyent-Agullent
Pinedo 1 i 2
Utiel
La documentació inicial on es descriu cada un d'estos equipaments es pot trobar visitant la pàgina http://epsar.cop.gva.es.